Ди лэжьэгъу бзылъхугъэ щыпкъэ Афэ Тамарэ
Адыгэхэм къыддекIуэкI лъэпкъ псалъэжьхэм ящыщ куэд епхащ нэхъыжь-нэхъыщIэ зэхущытыкIэм, пщIэм, нэмысым. Апхуэдэхэщ, къапщтэмэ, «Нэхъыжь и нэмыс, нэхъыщIэ и насып», «Нэхъыжь зимыIэ фIы щыIэкъым», нэгъуэщI куэди. ЗэгурыIуэрэ зэдэIуэжрэ зэрылъ унагъуэшхуэм хуэдэу зэдэлажьэ, зэдэпсэу ди редакцэм щызекIуэ хабзэфIхэм я нэхъыщхьэхэри епхащ нэхъыжьым и пщIэр Iыгъыным, нэхъыщIэм гъуэгу етыным. Лъэпкъ хабзэмрэ нэмысымрэ хъумэнымкIэ ди гупым шхэпс хуэхъухэм ящыщщ къыщалъхуа махуэ дахэр зыхуэдгъэлъапIэ Афэ (Хьэсанэ) Тамарэ Къарс и пхъур. Зи псэр къабзэ, зи гур хуабэ а бзылъхугъэ щыпкъэм и гъащIэ псор триухуащ адыгэбзэм хуэлэжьэ-ным.
Анэдэлъхубзэм гу хуищIауэ, ар и псэм хэлъу къэхъуащ Тамарэ. Курыт школыр ехъулIэныгъэкIэ къиуха нэужь, ар щIэтIысхьащ КъБКъУ-м адыгэбзэмрэ литературэмкIэ, урысыбзэмрэ литературэмкIэ и къудамэм, а унэтIыныгъэмкIэ бгъэдэлъ щIэныгъэм нэхъри хигъэхъуэн мурадыр иIэу. Зэреджэм хуэдэури «Адыгэ псалъэ» (абы щыгъуэ «Ленин гъуэгу») газетым уващ корректорым и дэIэпыкъуэгъуу. Хъыджэбз жаным, набдзэгубдзаплъэм хэлъ жэуаплыныгъэм гу лъатащ редакцэм и унафэщIхэм икIи куэд дэмыкIыу дзыхь хуащIащ корректор лэжьыгъэр. ЖыпIэнурамэ, ар дэтхэнэми тэмэму хузэфIэмыхын IэнатIэщ, газетым кIуэ тхыгъэ къэс зы сатыри къэмынэу, набдзэгубдзаплъэу, теплъэкъукI хэмылъу уеджэжыныр, хэт щыуагъэхэр зэгъэзэхуэжауэ и пIэ игъэувэжыныр Iуэху къызэрыгуэкI-къыми. Ар къызыхуэтыншэу зыхузэфIэкIынури щIэныгъэ куу, хэлъэт, шыIэныгъэ, жэуаплыныгъэ хуэдэ хьэлхэр зи щэным хэлъ лэжьакIуэращ. Апхуэдэщ Афэ Тамарэ. Илъэс 50 хъуауэ а IэнатIэм пэрытщи, ар и лэжьыгъэм теплъэкъукIыркъым. Корректурэм и щэхухэм абы щыгъуазэ хуимыщIа куэд Iуткъым а IэнатIэм.
И лэжьыгъэр хьэлэлу зэ-рырихьэкIым и закъуэкъым Тамарэ гупым пщIэшхуэрэ нэмысрэ щIыхуэтщIыр. Абы и хьэл-щэныр, и дуней тетыкIэр дагъуэншэщ жыпIэмэ, егъэлея мыхъуну къытщохъу. Апхуэдэ лэжьэгъу щыпкъэ ди-Iэу дыкъызэрекIуэкIри фIыгъуэшхуэу къыдолъытэ. Гуп ущыхъукIэ, гуфIэгъуи гузэвэгъуи урохьэлIэ. Апхуэдэхэм дежи ущигъэуэнукъым а бзылъхугъэ акъылыфIэм, емыкIу къыттемыхуэу Iуэхур зэрызэфIэтхыным гулъытэшхуэ хуещI. Нэхъыжьхэм я чэнджэщэгъущ, нэхъыщIэхэм я гъуэгугъэлъагъуэщ, унэтIакIуэщ Тамарэ. ЕхъулIэныгъэу редакцэм диIэхэми гуп зэкъуэту дыкъызэрекIуэкIми, шэч хэмылъу, Тамарэ хуэдэ нэхъыжьыфIхэм я гуащIи я зэфIэкIи хэлъщ.
Нэмысышхуэрэ хабзэрэ зыхэлъу дунейм тет, зыпэрыт лэжьыгъэр жыджэру, жэуаплыныгъэр зыхищIэу езыхьэкI бзылъхугъэм унагъуэ дахэкIи Тхьэр къыхуэупсащ. Лъэпкъ хабзэрэ нэмысрэ зэрылъ, щIэныгъэм пщIэ щиIэ адыгэ унагъуэщ абырэ и щхьэгъусэ Афэ Мухьэмэдрэ яухуар. Зэщхьэгъусэхэм щIалитI къащIэуващ. Быным щапхъэу къащтащ я адэ-анэм яхэлъ хьэл-щэн екIур, фIагъыу ябгъэдэлъ псори. Аслъэни Алими щIэныгъэ нэхъыщхьэ, IэщIагъэ ирагъэгъуэтащ, езыхэри унагъуэ хъужахэщ, я адэ-анэм я пщIэр яIэту. Мухьэмэдрэ Тамарэрэ я фIыгъуэ мылъытэщ я къуэрылъху цIыкIухэр. Абыхэм адэшхуэ-анэшхуэм я гур доин, гъащIэм и IэфIыр нэхъри куууэ зыхрагъащIэу.
Афэ Тамарэ, IэнатIэм зэфIэкI лъагэхэр къыщызыгъэлъагъуэ лэжьакIуэ емызэшыр, ди гупым пщIэшхуэ щызиIэ нэхъыжьыфIыр, и щIэблэми, зыхэс лъэпкъми, гъунэгъу-жэрэгъухэми фIыуэ къалъагъу бзылъхугъэ щыпкъэр, анэ гумащIэр, анэшхуэ IэфIыр, ноби гъащIэм жыджэру хэтщ. Псэ къабзэ зиIэ а цIыху гуащIафIэм дохъуэхъу унагъуэ насып щымыщIэу, узыншэу, къыщIэхъуэ щIэблэмкIэ иIэ хъуэпсапIэхэр къехъулIэу дунейм тетыну.
ЖЫЛАСЭ Маритэ.
